b'\n_START_ARTICLE_\nNakajima Hikoki KK\n_START_PARAGRAPH_\nNakajima Hikoki KK (selskabet Nakajima Flyvemaskiner) var en japansk producent af flyvemaskiner og flymotorer._NEWLINE_Selskabet havde sin oprindelse i Nihon Hikoki Seisakusho KK (selskabet Verket for produktion af japanske flyvemaskiner) der blev stiftet den 6. december 1917 af Chikuhei Nakajima og Seibei Kawanishi. I december 1919 splittede de selskabet op. Seibei Kawanishi etablerede senere Kawanishi Kokuki Kogyo KK og Chikuhei Nakajima etablerede Nakajima Hikoki KK._NEWLINE_Nakajima voksede hurtigt til at blive en af de st\xc3\xb8rste producenter af flyvemaskiner i Japan. Mellem 1920 og 1939 producerede de ca. 6.000 flyvemaskiner, hovedsagelig milit\xc3\xa6rfly til den japanske h\xc3\xa6rs og fl\xc3\xa5des flystyrker. Under 2. verdenskrig blev de den st\xc3\xb8rste producent af flyvemaskiner og flymotorer i Japan. I alt producerede de 29.760 flyvemaskiner i \xc3\xa5rene mellem 1940 og 1945, og havde fire anl\xc3\xa6g til produktion af flyvemaskiner og fire anl\xc3\xa6g til produktion af flymotorer._NEWLINE_Produktionen blev lukket, da Japan gik tabende ud af krigen, men de fleste af faciliteterne blev overtaget af Fuji Heavy Industries, der blev etableret i 1953, efter at produktionen af flyvemaskiner igen blev tilladt i Japan i 1952._NEWLINE_Blandt de vigtigste flytyper der blev produceret af Nakajima er blandt andet jagerne Ki-43 Hayabusa og Ki-84 Hayate, der blev produceret til den japanske h\xc3\xa6rs flystyrker, og torpedoflyene B5N og B6N Tenzan der blev produceret til den japanske fl\xc3\xa5des flystyrker.'